DRT ตอกย้ำหุ้นปันผลเด่น! เตรียมจ่าย 0.18 บ./หุ้น 29 ก.ย.นี้-ลั่นผลงาน H2 โตแข็งแกร่ง
DRT ตอกย้ำหุ้นปันผลเด่น! เตรียมจ่าย 0.18 บ./หุ้น 29 ก.ย.นี้-ลั่นผลงาน H2 โตแข็งแกร่ง พร้อมชูแผนรุกหนักผุดสาขา-อัพสัดส่วนส่งออกเพิ่มเป็น 20% ในปี 61
8 ก.ย. 2560

นายสาธิต สุดบรรทัด กรรมการผู้จัดการ บริษัท ผลิตภัณฑ์ตราเพชร จำกัด (มหาชน) หรือ DRT เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า บริษัทได้อนุมัติจ่ายเงินปันผลระหว่างกาล สำหรับงวดผลการดำเนินงานในครึ่งปีแรกของปีนี้ (งวดเดือนมกราคม-มิถุนายน 2560) ในอัตราหุ้นละ 0.18 บาท จำนวน 947.96 ล้านหุ้น รวมเป็นเงินที่จ่ายปันผลรวม 170.63 ล้านบาท คิดเป็น 69.23% ของกำไรสุทธิต่อหุ้น โดยกำหนดวันที่ไม่ได้รับสิทธิปันผล (XD) ในวันที่ 18 กันยายน 2560 และกำหนดจ่ายเงินปันผลในวันที่ 29 กันยายน 2560
ทั้งนี้ การจ่ายเงินปันผลดังกล่าว ช่วยตอกย้ำให้ DRT เป็นหุ้นปันผลที่สร้างผลตอบแทนให้แก่ผู้ถือหุ้นอย่างสม่ำเสมอ และสะท้อนถึงความแข็งแกร่งด้านผลการดำเนินงานสำหรับผลการดำเนินงานในงวดครึ่งปีแรกของปีนี้ ที่ยังคงรักษาอัตราการเติบโตที่ดี
ขณะที่ ภาพรวมวัสดุก่อสร้างในช่วงที่เหลือของปีนี้จะฟื้นตัวอย่างค่อยเป็นค่อยไป หลังจากฤดูฝนเริ่มชะลอตัว โดยปัจจุบันช่องทางร้านค้าปลีก หรือโมเดิร์นเทรดมีการขยายสาขาอยู่ต่อเนื่อง จึงคาดว่าจะส่งผลให้ผลการดำเนินงานในช่วงครึ่งปีหลังนี้เติบโตอย่างแข็งแกร่ง
โดยในช่วงครึ่งปีหลังนี้ บริษัทเน้นการรักษาอัตรากำไรสุทธิและอัตรากำไรขั้นต้น โดยปรับกลยุทธ์ด้วยการเน้นการทำการตลาด เพื่อเข้าถึงผู้บริโภคมากขึ้น นอกจากนี้ บริษัทมองว่าทิศทางการส่งออกมีแนวโน้มเติบโตอย่างต่อเนื่อง โดยตั้งเป้าเพิ่มสัดส่วนการส่งออกเป็น 20% ภายในปี 2561 จากเดิม 15% เนื่องจากประเทศเพื่อนบ้านยังมีความต้องการสินค้าอย่างต่อเนื่อง